

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Тргјасеновачкихжртава 4, БањаЛука, тел: 051/360-221, факс: 051/360-224**

**www.sukobinteresa-rs.org, E-mail: kontakt@sukobinteresa-rs.org**

Број: 02-1572-С/21/22-6 Г.Ј.

Датум: 01.03.2022. године

Републичка комисија за утврђивање сукоба интереса у органима власти Републике Српске на основу члана 15. Закона о спречавању сукоба интереса у органима власти Републике Српске („Службени гласник Републике Српске“, број 73/08 и 52/14), те члана 190. Закона о општем управном поступку („Службени гласник Републике Српске“, број 13/02, 87/07, 50/10 и 66/18), поступајући по иницијативи Друштва за превоз путника и робе „ИН ТУРС“ д.о.о. Рудо за утврђивање сукоба интереса Ћировић Милована, одборника Скупштине општине Рудо, на сједници одржаној дана 01.03.2022. године донијела је:

**Р Ј Е Ш Е Њ Е**

Ћировић Милован, одборник Скупштине општине Рудо, налази се у сукобу интереса**.**

**Образложење**

Републичка комисија за утврђивање сукоба интереса у органима власти Републике Српске запримила је 24.08.2021. године иницијативу Друштва за превоз путника и робе „ИН ТУРС“ д.о.о. Рудо за покретање поступка утврђивања постојања сукоба интереса Ћировић Милована, одборника Скупштине општине Рудо која је допуњена 07.10.2021 године.

У иницијативи је наведено да је одборник Ћировић Милован који се бави пружањем услуга јавног превоза и власник је Јавног превоза „Милован Ћировић“ Рудо, као одборник Скупштине општине Рудо гласао за доношење одлуке Скупштине општине Рудо о субвенционисању превоза број: 01-022-26/21 од 04.02.2021 године при чему је ушао у класичан сукоб интереса јер му је од стране Oпштине додјељен овај посао за 2021.годину у укупном износу од 20.000,00 КМ.

Даље у иницијативи и допуни иницијативе наводи да је одборник Ћировић Милован учествовао у поступку јавне набавке путем отвореног поступка - Превоз ученика у школској 2021-2022 години коју је покренуо начелник Општине Рудо својом одлуком број: 02-404-45/21 од 22.06.2021 године гдје је вриједност тендера 58.500,00 КМ а све у циљу како би приватни интерес одборника Милована Ћировић ставили испред јавног интереса. Наиме, након спроведеног поступка уговорни орган, начелник Општине и поред тога што је донио одлуку о избору најбољег понуђача број: 02-404-45/21 од 25.08.2021 године којом је као најбољи понуђач проглашен „ИН турс“ д.о.о. Рудо уговор Превоз ученика за школску 2021-2022 годину додјељује другорангираном понуђачу Јавни превоз „Ћировић Милован“ Рудо у вриједности 70.059,60 КМ власника одборника Ћировић Милована.

У иницијативи је даље наведено да је Миловану Ћировић ово други узастопни мандат одборника у Скупштини општине Рудо, а све почев од 2016 године, и да је као одборник и власник Јавни превоз „Ћировић Милован“ Рудо са општином Рудо имао закључене уговоре о превозу ученика у 2016 години у вриједности 48.868,56 КМ,у 2017 години у вриједности 73.949,73 КМ и 2018 години у вриједности од 71.599,52 КМ. Дакле за ове три године Милован Ћировић као одборник СО Рудо са Општином Рудо по овом основу имао је уговорене послове у укупној вриједности 194.417,81 КМ.

На крају подносилац иницијативе предлаже Комисији, да донесе рјешење којим се утврђује да је одборник Скупштине општине Рудо Милован Ћировић починио повреду одредаба Закона о спречавању сукоба интереса у органима власти Републике Српске, тиме што је у вршењу дужности изабраног представника учествовао и утицао на изгласавање Одлуке Скупштине општине Рудо о субвенционисању превоза. Затим што је пристрасно и субјективно вршио своју дужност одборника те уцјеном да ће својим мандатом и положајем оборити актуелну скупштинску већину утицао да добије послове од органа власти - Општине Рудо чиме је погодовао себи и свом приватном интересу с циљем прибављања материјалне користи за себе.

Републичка комисија за утврђивање сукоба интереса у органима власти Републике Српске, на сједници одржаној 15.12.2021 године донијела је, у складу са чланом 16 Закона о спречавању сукоба интереса у органима власти Републике Српске („Службени гласник Републике Српске,број:73/08 и 52/14), одлуку о покретању поступка за утврђивање сукоба интереса одборника Скупштине општине Рудо Ћировић Милована са поуком да именовани има право да се у року од петнаест дана изјасни о иницијативи.

17.12.2021 године Ћировић Милован је исту примио,а 30.12.2021 године Комисија је запримила изјашњење именованог у коме наводи:

Иницијатива за покретање поступка за утврђивање сукоба интереса је неоснована јер је заснована на погрешном тумачењу прописа и злој намјери, а не на конкретним чињеницама. Наводи да је тврдња подносиоца иницијативе да је у класичном сукобу интереса зато што је гласао за Одлуку о субвенционисању превоза број: 01-022-26/21, и да се истом средства додјељују, њему као предузетнику, је нетачна и злонамјерна јер Скупштина је донјела одлуку о субвенционирању превоза, а не одлуку о додјели средстава Јавном превозу Ћировић Милован“ с.п. Рудо односно њему или члану његовог домаћинства. Даље наводи да су тврдње подносиоца иницијативе да је злоупотребом позиције одборника - сукобом интереса, вршио превоз ученика на подручју Општине Рудо у 2016, 2017 и 2018 години и да је на исти начин користио средства за суфинансирање линије Рудо-Фоча 2018, 2019 и 2020 године су такође злонамјерне, а такође су биле предмет разматрања Комисије за утврђивање сукоба интереса у органима власти Републике Српске у 2018 години када је Комисија утврдила да се не налази у сукобу интереса. Наводи из иницијативе и њене допуне о злоупотребама у поступку јавне набавке превоз ученика у 2021 години су такође неосновани и злонамјерни јер је Општинска управа Рудо спровела јавну набавку за ванлинијски превоз ученика и након спроведене процедуре позван је да закључи уговор са Општином Рудо о превозу ученика. Такође наводи да Општина Рудо ниједним својим актом није одобрила средства или определила обављање неког посла њему као предузетнику већ је све послове које је радио за Општинску управу обављао након неког од јавних поступака. На крају наводи да се на њега не може односити члан 6 Закона о спречавању сукоба интереса у органима власти Републике Српске јер све послове које је обављао за Општинску управу Рудо је обављао као самостални предузетник, а не као привредно друштво.

Републичка комисија за утврђивање сукоба интереса у органима власти Републике Српске у поступку утврђивања постојања сукоба интереса утврдила је следеће чињенице:

- да је Ћировић Милован одборник Скупштине општине Рудо, а што је утвђено на основу дописа Скупштине општине Рудо број: 01-013-121/21 од 27.12.2021 године.

- да је Ћировић Милован самостални предузетник „Јавни ванлинијски превоз“ Милован Ћировић с.п. Бијело брдо, улица Ваган 6А, Бијело Брдо, Рудо, а што је утврђено увидом у рјешење Општинске управе оштине Рудо, Одјељења за привреду,финансије,просторно уређење и инспекцијске послове број: 03-1/4-345-83/17 од 25.10.2017 године.

- да је одборник Ћировић Милован на сједници Скупштине општине Рудо одржане 04. фебруара 2021 године гласао за усвајање Одлуке о субвенционисању превоза број: 01-022-26/21, а што је утврђено на основу дописа Скупштине општине Рудо број: 01-013-121/21 од 27.12.2021 године.

- да је Милован Ћировић као самостални предузетник“ Јавни превоз Ћировић Милован“ с.п. Рудо закључио уговор са Општином Рудо коју заступа начелник општине Драгољуб Богдановић о пружању услуга превоза ученика у школској 2021/2022 години, а што је утврђено увидом у наведени уговор број: 02-404-45/21 од 13.09.2021 године.

Према томе,неспорно је да је Милован Ћировић, одборник Скупштине општине Рудо учествовао у раду и гласао за доношење одлуке Скупштине општине Рудо о субвенционисању превоза број: 01-022-26/21, а коју чињеницу именовани у свом изјашњењу о иницијативи није негирао.

**Имајући у виду утврђену одлучну чињеницу да је Милован Ћировић, одборник у Скупштини општине Рудо, гласао за доношење Одлуке о субвенционисању превоза**, **број:01-022-26/21,** **Републичка комисија за утврђивање сукоба интереса у органима власти Републике Српске утврдила је да је Ћировић Милован учешћем на сједници Скупштине општине Рудо и гласањем за Одлуку о субвенционисању превоза нашао у сукобу интереса.**

**Наиме, од момента почетка обављања предузетничке дјелатности пружања услуга градског и приградског копненог превоза путника (шифра дјелатности 43.31), Милован Ћировић као одборник Скупштине општине Рудо је био дужан да се уздржи од учествовања у доношењу одлука Скупштине општине Рудо које се тичу превоза путника у друмском саобраћају,а које општина дијелом финансира.**

**Наиме, Милован Ћировић као приватни предузетник који евентуално може учествовати у добијању послова превоза путника који су субвенционисани од стране Општине, може утицати на њега као одборника на непристрасно и објективно вршење дужности изабраног представника јер он у овој ситуацији потенцијално може имати одређен финансијски интерес.**

На уздржавање од учествовања у доношењу Одлуке о субвенционисању превоза, одборника Ћировић Милована обавезује члан 2. Закона о спречавању сукоба интереса у органима власти Републике Српске („Службени гласник Републике Српске“,број:73/08 и 52/14), који пропусује (став 1) да сукоб интереса постоји у ситуацијама у којима изабрани представник, носилац извршне функције или савјетник има приватни интерес који је такав да може утицати,или изгледа да може утицати,на непристрасно и објективно вршење његове дужности, те (став 2) који прописује да приватни интерес изабраног представника, носиоца извршне фунције или савјетника, укључује било коју предност за њега или његову породицу и друга лица или организације са којима је он имао или има пословне, политичке и друге везе.

Овако јасна дефиниција појма „сукоб интереса“даје до знања свима да ће се лица на која се односи овај закон наћи у сукобу интереса ако приликом вршења функције чине радње којима свој приватни интерес стављају испред јавног**,са посебном напоменом да се неприхватљивим не сматра само очигледно стављање приватног интереса изнад јавног, него и оно понашање које је такво да „изгледа да може утицати на непристрасно и објективно вршење дужности изабраног представника“.**

Околности и чињенице које посебно указују да је одборник Ћировић Милован морао бити свјестан да се може наћи у сукобу интереса, односно да то може утицати на њега да непристасно и објективно врши дужност изабраног представника, гласањем за наведену Одлуку, су и послови превоза путника које је ранијих година добијао од Општине Рудо, а такође и нови ред вожње превоза путника Јавни превоз „Ћировић Милован“ с.п. Рудо које је одобрен од стране Општине Рудо, на основу рјешења Одјељења за привреду, финансије, просторно уређење и инспекцијске послове општине Рудо број: 03-345-1-1-/21 од 01.03.2021 године,а везани су за Одлуку о субвенционисању превоза Скупштине општине Рудо.

Наиме, овом својом радњом (чије је неприхватљивости морао и сам бити свјестан) одборник Ћировић Милован је повриједио принцип дјеловања изабраних представника власти садржан у члану 3.став 2. Закона о спречавању сукоба интереса у органима власти Републике Српске који забрањује стављање приватног интереса изнад јавног чиме се истовремено угрожава и повјерење грађана у савјесно и одговорно вршење јавне функције, што је супротно члану 3.став 1 Закона.

Приватни интерес не мора увијек бити конкретизован, већ је довољно да изгледа да може утицати на непристрасно и објективно вршење дужности изабраног представника.

На основу утврђених чињеница произилази да нема никакве дилеме да Ћировић Милован, одборник Скупштине општине Рудо, није могао учествовати у доношењу одлуке Скупштине општине Рудо о субвенционисању превоза.

Учествовањем у раду Скупштине општине Рудо приликом разматрања Одлуке о субвенционисању превоза број: 01-022-26/21 од 04.фебруара 2021 године и гласањем за доношења наведене одлуке одборник Ћировић Милован повредио је одредбе члана 2. и члана 3. став 1. и 2. Закона о спречавању сукоба интереса у органима власти Републике Српске чиме се нашао у сукобу интереса.

Комисија приликом разматрања ове иницијативе није разматрала основаност иницијативе која се односи на поступак јавне набавке путем отвореног поступка - Превоз ученика у школској 2021-2022 и закључење уговора о пружању услуга превоза ученика у школској 2021-2022 години закључен између општине Рудо и Јавни превоз „Ћировић Милован“ с.п. кога заступа Ћировић Милован одборник Скупштине општине Рудо из разлога што је уговор о превозу ученика од стране истих уговорних страна био предмет разматрања ове Комисије у предходном периоду.

Због свега напред утврђеног рјешено је као у диспозитиву овог рјешења.

Поука о правном средству:

Против овог рјешења незадовољна странка може у року од 15 дана од дана пријема овог рјешења, поднијети жалбу Комисији за жалбе. Жалба се подноси путем ове Комисије, на адресу Републичка комисија за утврђивање сукоба интереса у органима власти Републике Српске, Трг јасеновачких жртава бр. 4, 78000 Бања Лука.

ПРЕДСЈЕДНИЦА КОМИСИЈЕ

Обренка Слијепчевић

Доставити:

1. Скупштина општине Рудо, н/р одборника Милована Ћировића, 73 260 Рудо;
2. Друштво за превоз путника и робе „ IN TURS“ д.о.о., Краља Петра I Ослободиоца 6А, 73 260 Рудо;
3. У спис предмета;
4. а/а.