

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail:** [**kontakt@sukobinteresa-rs.org**](mailto:kontakt@sukobinteresa-rs.org)

Број: 02-1725-С/21/22-5, О.С.

Датум: 01.03.2022. године

На основу члана 15. под а) и в) Закона о спречавању сукоба интереса у органима власти Републике Српске („Службени гласник Републике Српске“, број: 73/08 и 52/14), Републичка комисија за утврђивање сукоба интереса у органима власти Републике Српске, на сједници одржаној дана 01.03.2022. године, у предмету утврђивања сукоба интереса за изабраног представника у Скупштини општине Станари Михајла Гаврића, донијела је

**РЈЕШЕЊЕ**

Изабрани представник Михајло Гаврић, одборник у Скупштини општине Станари, учествовањем у гласању на 1. конститутивној сједници Скупштине општине Станари у којем се одлучивало о именовању в.д. директора Агенције за развој општине Станари, а гдје је он био једини кандидат, починио је повреду члана 9. под д) Закона о спречавању сукоба интереса у органима власти Републике Српске, те се нашао у сукобу интереса.

Изабрани представник Михајло Гаврић, одборник у Скупштини општине Станари, учествовањем у гласању на 1. конститутивној сједници Скупштине општине Станари у којем се одлучивало о именовању в.д. чланова Управног одбора ЈЗУ „Дом здравља“ Станари, а гдје је један од кандидата била и његова кћерка Николина Гаврић, починио је повреду члана 9. под д) Закона о спречавању сукоба интереса у органима власти Републике Српске, те се нашао у сукобу интереса.

Образложење

Дана 21.10.2021. године Републичка комисија за утврђивање сукоба интереса у органима власти Републике Српске (у даљем тексту: Комисија) запримила је иницијативу коју су поднијели одборници СНСД-а у Скупштини општине Станари: Недељко Ђекић, Здравко Јотић, Дамир Керић, Дарко Кршић, Младен Шљивић, Синиша Марић, Слађан Богдановић и Гостимир Вукајловић. У иницијативи наводе, између осталог, и да је одборник Михајло Гаврић на 7. редовној сједници Скупштине општине Станари дана 12.10.2021. године, приликом именовања за директора Агенције за развој општине Станари, гласао за самог себе. Поред тога, на 1. редовној сједници Скупштине општине Станари од 11.01.2021. године, приликом именовања за в.д. предсједника и чланова Управног одбора ЈЗУ „Дом здравља“ Станари, гласао за кћерку Николину Гаврић.

Дана 05.11.2021. године Комисија је донијела одлуку о покретању поступка за утврђивање постојања сукоба интереса против Михајла Гаврића.

Дана 26.11.2021. године Михајло Гаврић доставио је одговор на иницијативу у којем наводи да развојне агенције нису третиране Законом о спречавању сукоба интереса у органима власти РС, те да обављање функције одборника у Скупштини општине Станари и директора развојне агенције не представља сукоб интереса и неспојивост. Обзиром на наведено, сматра да ни гласање за самог себе не представља повреду закона, јер закон то ниједном одредбом није забранио. У погледу гласања за кћерку, наводи да је она именована у статусу в.д. члана Управног одбора јавне установе, а не привредног друштва или јавног предузећа, па се и ограничење у погледу обавезе да се одборник у јединици локалне самоуправе уздржи од гласања, не примјењује на овај случај.

Као доказ доставио је Рјешење о именовању в.д. предсједника и чланова Управног одбора ЈЗУ „Дом здравља“ Станари, број: 01-020-28/21, донесено од стране Скупштине општине Станари дана 11.01.2021. године.

Током поступка, Комисија је прибавила и следеће доказе: допис Скупштине општине Станари, број: 01/3-031-385/21 од 30.12.2021. године; извод из записника са 1. конститутивне сједнице Скупштине општине Станари од дана 11.01.2021. године; извод из записника са 7. редовне сједнице Скупштине општине Станари од дана 12.10.2021. године; извод из записника са 8. редовне сједнице Скупштине општине Станари од дана 03.12.2021. године; Рјешење Скупштине општине Станари о разрјешењу директора Агенције за развој општине Станари, број: 01-020-260/21 од дана 03.12.2021. године; Рјешење Скупштине општине Станари о именовању директора Агенције за развој општине Станари, број: 01-020-261/21 од дана 03.12.2021. године и Рјешење Скупштине општине Станари о верификацији мандата одборницима у Скупштини општине Станари у мандатном сазиву 2020.-2024. године, број: 01-020-6/21 од дана 11.01.2021. године

Увидом и анализом прикупљених доказа, који су релевантни за ову правну ствар, утврђено је следеће чињенично стање:

* Увидом у Рјешење Скупштине општине Станари о верификацији мандата одборницима у Скупштини општине Станари у мандатном сазиву 2020.-2024. године, број: 01-020-6/21 од дана 11.01.2021. године, утврђено је да је 11.01.2021. године верификован мандат одборнику Михајлу Гаврићу за мандатни период 2020. година-2024. година
* Увидом у допис Скупштине општине Станари, број: 01/3-031-385/21 од 30.12.2021. године, утврђено је да је одборник Михајло Гаврић на редовној сједници Скупштине општине Станари учествовао у гласању приликом именовања директора Агенције за развој општине Станари, а да је на 8. редовној сједници Скупштине општине Станари разријешен са мјеста директора и поново именован, а да се одборник Михајло Гаврић уздржао од гласања приликом ових процедура
* Увидом у извод из записника са 1. конститутивне сједнице Скупштине општине Станари од дана 11.01.2021. године, утврђено је да је тачка АД-30 била Приједлог рјешења о именовању в.д. чланова Управног одбора ЈЗУ „Дом здравља“ Станари, а да је тачка АД-42 била Приједлог Рјешења о именовању в.д. директора „Агенције за развој општине Станари“, а да је одборник Михајло Гаврић гласао „За“ поводом ове 2 тачке
* Увидом у Рјешење о именовању в.д. предсједника и чланова Управног одбора ЈЗУ „Дом здравља“ Станари, број: 01-020-28/21, донесено од стране Скупштине општине Станари дана 11.01.2021. године, утврђено је да је за в.д. члана Управног одбора ЈЗУ „Дома здравља“ Станари именована Николина Гаврић
* Увидом у извод из записника са 8. редовне сједнице Скупштине општине Станари од дана 03.12.2021. године, утврђено је да је усвојено Рјешење о разрјешењу директора „Агенције за развој општине Станари“ Михајла Гаврића, а затим да је усвојено Рјешење о именовању директора „Агенције за развој општине Станари“ Михајла Гаврића, а да се притом одборник Михајло Гаврић изузео од гласања у овим поступцима

На основу проведеног поступка, Комисија је донијела одлуку као у изреци, из следећих разлога:

Чланом 1. став 1. Закона о спречавању сукоба интереса у органима власти Републике Српске прописано је да се овим законом уређују посебне обавезе изабраних представника, носилаца извршних функција и савјетника у органима власти Републике Српске и јединица локалне самоуправе у обављању јавне функције, а у циљу спречавања сукоба интереса.

Чланом 2. Закона о спречавању сукоба интереса у органима власти Републике Српске прописано је да сукоб интереса постоји у ситуацијама у којима изабрани представник, носилац извршне функције или савјетник има приватни интерес који је такав да може утицати или изгледа да може утицати, на непристрасно и објективно вршење његове дужности, а приватни интерес укључује било коју предност за њега или његову породицу и др. лица или организације са којима је он имао или има пословне, политичке и друге везе.

Чланом 3. Закона о спречавању сукоба интереса у органима власти Републике Српске прописани су принципи дјеловања, између којих је и да су изабрани представници у обављању јавне функције дужни да се понашају савјесно и одговорно, законито, непристрасно и часно, придржавати се принципа одговорности, поштења, савјесности, отворености и вјеродостојности, те да се придржавају етике позива и функције коју обављају; да у обављању јавне функције не смију свој приватни интерес стављати изнад јавног; не смију користити јавну функцију за личну добит или добит лица које је са њима повезано и не смију бити ни у каквом односу зависности према лицима која би могла утицати на њихову објективност.

Чланом 4. под а) Закона о спречавању сукоба интереса у органима власти Републике Српске, прописано је да се „изабраним представницима“ сматрају: народни посланици у Народној скупштини РС, делегати у Вијећу народа РС и одборници у скупштинама јединица локалне самоуправе.

Сходно томе, како је одборник у скупштини локалне самоуправе „изабрани представник“, као такав је третиран Законом о спречавању сукоба интереса у органима власти РС и тај закон се примјењује на „изабране представнике“.

Чланом 9. под д) Закона о спречавању сукоба интереса у органима власти Републике Српске, прописано је да је изабраним представницима, носиоцима извршних функција и савјетницима забрањено привилеговати лица ради страначког или другог опредјељења или због поријекла, личних или породичних веза.

У конкретном случају, одборник Михајло Гаврић се на сједници Скупштине општине Станари није изузео од гласања и учествовао је у гласању за директора Агенције за развој општине Станари (иако је он сам био једини кандидат за ову позицију), те се није изузео од гласања и учествовао је у гласању за в.д. чланова Управног одбора ЈЗУ „Дом здравља“ Станари (иако је као кандидат за ову позицију била његова кћерка Николина Гаврић), чиме се основано може сумњати да је привилеговао себе и своју кћерку за избор на ове позиције само на основу личних и породичних веза, јер ово изгледа да може утицати, на непристрасно и објективно вршење његове дужности.

Дух закона јасно истиче интенцију законодавца да јавну функцију ослободи било каквог утицаја приватног интереса који се може појавити приликом обнашања јавне функције. Законодавац је овај критеријум поставио високо и пооштрио његово тумачење, јер прописује да сукоб интереса постоји и кад приватни интерес „изгледа да може утицати, на непристрасно и објективно вршење његове дужности“. Ово се види и из дефиниције приватног интереса која је постављена доста широко и „укључује било коју предност“ за њега/њу и повезана им лица. Свакако да одборник који гласа за себе или члана своје породице приликом избора на одређену јавну функцију, представља разумну сумњу да доношење једне такве одлуке изгледа да може утицати, на непристрасно и објективно поступање приликом гласања и доношења такве одлуке.

Свакако да је овај дух закона разрађен и кроз принципе дјеловања који су прописани као понaшање јавних функционера. Њихова природа законског принципа указује да су то само основе приликом њиховог дјеловања, тј. минимални праг који је потребан приликом њиховог обнашања дужности. Савјесност, непристрасност, отвореност и вјеродостојност налажу јавним функционерима да не гласају за одлуке које се тичу чланова њихове породице, те су из разлога отворености дужни јавно да се уздрже од гласања и образложе на записник своју одлуку. Овим се, прије свега, остварује принцип отворености, а чува се и савјесно и вјеродостојно дјеловање јавних функционера. Овим поступком не учествују у одлучивању личне добити или добити чланова њихове породице, те ће јавни интерес остати изнад приватног.

Поштовање ових принципа и поступка дјеловања законодавац је, иако само за једну категорију, стриктно прописао наводећи неспојивост са привредним друштвима. У члану 6. став 2. Закона о спречавању сукоба интереса у органима власти Републике Српске за јавне функционере јасно наводи да „не могу гласати по било којем питању које се непосредно тиче привредног друштва у којем он или члан његове породице има финансијски интерес и дужан је, када се нађе у таквим ситуацијама, уздржати се од гласања, те на сједници објаснити разлоге због којих се уздржао од гласања.“

Без обзира на стриктно прописивање изузећа само за ову конкретну ситуацију, сагледавајући дух закона у цјелини, саму интенцију законодавца и принципе на којима почива закон, јасно је да су то норме и принципи који се морају примијенити и у осталим случајевима када се јавни функционери могу наћи у сукобу интереса.

Сходно наведеном, на основу свих наведених чињеница, одлучено је као у диспозитиву рјешења.

Поука о правном средству:

Против овог Рјешења може се изјавити ПРЕДСЈЕДНИЦА КОМИСИЈЕ

жалба Комисији за жалбе у року од Обренка Слијепчевић

15 (петнаест) дана од дана пријема

овог Рјешења. Жалба се подноси

путем ове Комисије.

Доставити:

1. Скупштина општине Станари, н/р предсједника клуба одборника СНСД-а Недељка Ђекића, Станари бб, 78 208 Станари
2. Скупштина општине Станари, н/р одборника Михајла Гаврића, Станари бб, 78 208 Станари
3. У спис предмета