

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail:** [**kontakt@sukobinteresa-rs.org**](mailto:kontakt@sukobinteresa-rs.org)

Број: 02-1740-С/21/22-3, О.С.

Датум: 01.03.2022. године

На основу члана 15. под а) и в) Закона о спречавању сукоба интереса у органима власти Републике Српске („Службени гласник Републике Српске“, број: 73/08 и 52/14), Републичка комисија за утврђивање сукоба интереса у органима власти Републике Српске, на сједници одржаној дана 01.03.2022. године, у предмету утврђивања сукоба интереса за изабраног представника у Скупштини града Бијељина Драге Стајића, донијела је

**РЈЕШЕЊЕ**

Изабрани представник Драго Стајић, одборник у Скупштини града Бијељина, није починио повреду Закона о спречавању сукоба интереса у органима власти Републике Српске, те није у сукобу интереса.

Образложење

Дана 26.10.2021. године Републичка комисија за утврђивање сукоба интереса у органима власти Републике Српске (у даљем тексту: Комисија) запримила је иницијативу у којој се наводи да је на сједници Скупштине града Бијељина од 14.09.2021. године одборник Драго Стајић поднио амандман на приједлог Програма о начину коришћења новчаних средстава прикупљених на основу прихода од посебних водних накнада за 2021. годину. Овај Програм се мијења на начин да се 250.000 КМ која су буџетом предвиђена за реализацију 7 пројеката за потребе Градске управе прераспоређују на 7 пројеката за потребе ЈП „Воде“ Бијељина. Одборник Драго Стајић предложио је поменути амандман, а да је при том његова супруга један од чланова управе (извршни директор) у ЈП „Воде“ Бијељина, што представља сукоб интереса.

Као доказ, достављен је допис уз прилог амандмана одборника Драге Стајића, број: 01-013-1-417/21 од 14.09.2021. године.

Дана 10.12.2021. године Комисија је донијела одлуку о покретању поступка за утврђивање постојања сукоба интереса против Драге Стајића.

Дана 27.12.2021. године Драго Стајић доставио је одговор на иницијативу у којем наводи да се не налази у сукобу интереса. Његова супруга је запослена на мјесту извршног директора сектора за финансијске, рачуноводствене, правне и организационе кадровске послове у ЈП „Воде“ Бијељина дана 07.06.2019. године, а да нити он нити његова супруга нису власници нити једног дијела ЈП „Воде“ Бијељина. Питања плате и осталих права из радних односа његове супруге нису питања о којима одлуке доноси Скупштина града Бијељина, јер су та питања регулисана законом и колективним уговорима. Напомиње да његова супруга има фиксну плату. Сматра да радња подношења амандмана не може укључивати никакав његов приватни интерес, јер овом радњом није остварио никакав приватан интерес или предност. Посебно напомиње да Скупштина града Бијељина није била ни у прилици расправљати, а камоли гласати о амандману који је поднио. На крају истиче да је амандман поднио из разлога што је предлагач поступио супротно закону и предложио коришћење наведених средстава противно чл. 195. став 1. Закона о водама и из разлога што ЈП „Воде“ Бијељина у оквиру основне дјелатности обавља послове изградње и одржавања хидромелиорационог система на подручју Града Бијељина и разрјешава другу водопривредну проблематику.

Као доказ доставио је: извод из матичне књиге вјенчаних, број: 02/8-201-1-5654/21 од 17.12.2021. године; увјерење за Драгу Стајића, број: 06-1-07-01-2103-2-726/20 од 15.12.2020. године; Одлуку, број: VI-440/19-4-2 од 06.06.2019. године; Потврду, број: 548/21 од 23.12.2021. године и Закључак, број: 01-013-7-5/21 од 14.09.2021. године.

Увидом и анализом прикупљених доказа, који су релевантни за ову правну ствар, утврђено је следеће чињенично стање:

* Увидом у извод из матичне књиге вјенчаних, број: 02/8-201-1-5654/21 од 17.12.2021. године, утврђено је су се Драго Стајић и М. В. вјенчали 06.06.2020. године
* Увидом у увјерење за Драгу Стајића, број: 06-1-07-01-2103-2-726/20 од 15.12.2020. године, утврђено је да је Драго Стајић изабран за одборника у Скупштини града Бијељина на локалним изборима 2020. године
* Увидом у Одлуку, број: VI-440/19-4-2 од 06.06.2019. године, утврђено је да је М. В., дипл. правник из Бијељине, именована за извршног директора сектора за финансијске, рачуноводствене, правне и организационо кадровске послове у ЈП „Воде“ Бијељина, почев од 07.06.2019. године
* Увидом у допис уз прилог амандмана одборника Драге Стајића, број: 01-013-1-417/21 од 14.09.2021. године, утврђено је да је одборник Драго Стајић поднио амандман на приједлог Програма о начину коришћења новчаних средстава прикупљених на основу прихода од посебних водних накнада за 2021. годину, на начин да се свих 400.000 КМ додјељују за потребе ЈП „Воде“ Бијељина

На основу проведеног поступка, Комисија је донијела одлуку као у изреци, из следећих разлога:

Чланом 1. став 1. Закона о спречавању сукоба интереса у органима власти Републике Српске прописано је да се овим законом уређују посебне обавезе изабраних представника, носилаца извршних функција и савјетника у органима власти Републике Српске и јединица локалне самоуправе у обављању јавне функције, а у циљу спречавања сукоба интереса.

Чланом 2. Закона о спречавању сукоба интереса у органима власти Републике Српске прописано је да сукоб интереса постоји у ситуацијама у којима изабрани представник, носилац извршне функције или савјетник има приватни интерес који је такав да може утицати или изгледа да може утицати, на непристрасно и објективно вршење његове дужности, а приватни интерес укључује било коју предност за њега или његову породицу и др. лица или организације са којима је он имао или има пословне, политичке и друге везе.

Чланом 3. Закона о спречавању сукоба интереса у органима власти Републике Српске прописани су принципи дјеловања, између којих је и да су изабрани представници у обављању јавне функције дужни да се понашају савјесно и одговорно, законито, непристрасно и часно, придржавати се принципа одговорности, поштења, савјесности, отворености и вјеродостојности, те да се придржавају етике позива и функције коју обављају; да у обављању јавне функције не смију свој приватни интерес стављати изнад јавног; не смију користити јавну функцију за личну добит или добит лица које је са њима повезано и не смију бити ни у каквом односу зависности према лицима која би могла утицати на њихову објективност.

Чланом 4. под а) Закона о спречавању сукоба интереса у органима власти Републике Српске, прописано је да се „изабраним представницима“ сматрају: народни посланици у Народној скупштини РС, делегати у Вијећу народа РС и одборници у скупштинама јединица локалне самоуправе.

Сходно томе, како је одборник у скупштини локалне самоуправе „изабрани представник“, као такав је третиран Законом о спречавању сукоба интереса у органима власти РС и тај закон се примјењује на „изабране представнике“.

Подношење амандмана у редовној скупштинској процедури је радња која је омогућена одборницима на основу њиховог одборничког мандата. Том радњом лице не остварује никакав лични интерес или корист, јер ће се о том приједлогу тек расправљати и одлука ће се донијети у редовној скупштинској процедури гласања. Ако би дошло до нарушавања принципа дјеловања одборника, морала би да постоји јасна узрочно-посљедична веза између чина подношења амандмана и личне користи која је остварена тим чином. Дакле, ради се о једној радњи која није изричито прописана као забрањена активност, нити се посредно преко принципа дјеловања може о њој говорити као забрањеној активности, јер се суштински ради о приједлогу о којем ће се тек одлучивати.

Међутим, одборник у јединици локалне самоуправе својим дјеловањем не смије прекршити одредбе члана 2. Закона о спречавању сукоба интереса у органима власти Републике Српске која на уопштен начин формулише које све ситуације потпадају под сукоб интереса, нити члан 3. који говори о принципима дјеловања и на тај начин ставити свој приватни интерес изнад јавног или остварити било коју добит или предност за себе или за лице са којим је повезано. Такође, не смије прекршити нити одредбе члана 9. Закона о спречавању сукоба интереса у органима власти Републике Српске којим су децидно наведене забрањене активности изабраних представника, носилаца извршних функција и савјетника.

Сходно наведеном, на основу свих наведених чињеница, одлучено је као у диспозитиву рјешења.

Поука о правном средству:

Против овог Рјешења може се изјавити ПРЕДСЈЕДНИЦА КОМИСИЈЕ

жалба Комисији за жалбе у року од Обренка Слијепчевић

15 (петнаест) дана од дана пријема

овог Рјешења. Жалба се подноси

путем ове Комисије.

Доставити:

1. Скупштина града Бијељина, н/р одборнику Драги Стајићу, Трг Краља Петра I Карађорђевића бр. 1, 76 300 Бијељина
2. Град Бијељина, н/р градоначелнику Љубиши Петровићу, Трг Краља Петра I Карађорђевића бр. 1, 76 300 Бијељина
3. У спис предмета