

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail:** [**kontakt@sukobinteresa-rs.org**](mailto:kontakt@sukobinteresa-rs.org)

Број: 02-1725-С-1/21/22-5, О.С.

Датум: 01.03.2022. године

На основу члана 15. под а) и в) Закона о спречавању сукоба интереса у органима власти Републике Српске („Службени гласник Републике Српске“, број: 73/08 и 52/14), Републичка комисија за утврђивање сукоба интереса у органима власти Републике Српске, на сједници одржаној дана 01.03.2022. године, у предмету утврђивања сукоба интереса за изабраног представника у Скупштини општине Станари Сладоја Јеринића, донијела је

**РЈЕШЕЊЕ**

Изабрани представник Сладоје Јеринић, одборник у Скупштини општине Станари, учествовањем у гласању на 7. редовној сједници Скупштине општине Станари 12.10.2021. године у којем се одлучивало о именовању в.д. директора ЈЗУ „Дом здравља“ Станари, а гдје је једини кандидат био његов сродник-братић С. Ј., починио је повреду члана 9. под д) Закона о спречавању сукоба интереса у органима власти Републике Српске, те се нашао у сукобу интереса.

Образложење

Дана 21.10.2021. године Републичка комисија за утврђивање сукоба интереса у органима власти Републике Српске (у даљем тексту: Комисија) запримила је иницијативу коју су поднијели одборници СНСД-а у Скупштини општине Станари: Недељко Ђекић, Здравко Јотић, Дамир Керић, Дарко Кршић, Младен Шљивић, Синиша Марић, Слађан Богдановић и Гостимир Вукајловић. У иницијативи наводе, између осталог, и да је одборник Сладоје Јеринић на 7. редовној сједници Скупштине општине Станари дана 12.10.2021. године, приликом именовања за в.д. директора ЈЗУ „Дом здравља“ Станари, гласао за сродника-братића С. Ј..

Дана 05.11.2021. године Комисија је донијела одлуку о покретању поступка за утврђивање постојања сукоба интереса против Сладоја Јеринића.

Дана 26.11.2021. године Сладоје Јеринић доставио је одговор на иницијативу у којем наводи да су тачни наводи да је гласао за свог братића С. Ј. Међутим, наводи да се према Закону о спречавању сукоба интереса у органима власти РС чланом породице сматра брачни или ванбрачни друг, дијете, усвојилац, усвојеник и дијете брачног друга (пасторак/пасторка). На основу тога, сматра да братић није члан породице и да поступак треба обуставити.

Током поступка, Комисија је прибавила следеће доказе: допис Скупштине општине Станари, број: 01/3-031-385/21 од 30.12.2021. године; извод из записника са 7. редовне сједнице Скупштине општине Станари од дана 12.10.2021. године и Рјешење Скупштине општине Станари о верификацији мандата одборницима у Скупштини општине Станари у мандатном сазиву 2020.-2024. године, број: 01-020-6/21 од дана 11.01.2021. године

Увидом и анализом прикупљених доказа, који су релевантни за ову правну ствар, утврђено је следеће чињенично стање:

* Увидом у Рјешење Скупштине општине Станари о верификацији мандата одборницима у Скупштини општине Станари у мандатном сазиву 2020.-2024. године, број: 01-020-6/21 од дана 11.01.2021. године, утврђено је да је 11.01.2021. године верификован мандат одборнику Сладоју Јеринићу за мандатни период 2020. година-2024. година
* Увидом у допис Скупштине општине Станари, број: 01/3-031-385/21 од 30.12.2021. године, утврђено је да је одборник Сладоје Јеринић на 7. редовној сједници Скупштине општине Станари учествовао у гласању приликом именовања в.д директора ЈЗУ „Дом здравља“ Станари
* Увидом у извод из записника са 7. редовне сједнице Скупштине општине Станари од дана 12.10.2021. године, утврђено је да је усвојено Рјешење о именовању в.д. директора ЈЗУ Дом здравља Станари С. Ј., а да је притом одборник Сладоје Јеринић учествовао у гласању

На основу проведеног поступка, Комисија је донијела одлуку као у изреци, из следећих разлога:

Чланом 1. став 1. Закона о спречавању сукоба интереса у органима власти Републике Српске прописано је да се овим законом уређују посебне обавезе изабраних представника, носилаца извршних функција и савјетника у органима власти Републике Српске и јединица локалне самоуправе у обављању јавне функције, а у циљу спречавања сукоба интереса.

Чланом 2. Закона о спречавању сукоба интереса у органима власти Републике Српске прописано је да сукоб интереса постоји у ситуацијама у којима изабрани представник, носилац извршне функције или савјетник има приватни интерес који је такав да може утицати или изгледа да може утицати, на непристрасно и објективно вршење његове дужности, а приватни интерес укључује било коју предност за њега или његову породицу и др. лица или организације са којима је он имао или има пословне, политичке и друге везе.

Чланом 3. Закона о спречавању сукоба интереса у органима власти Републике Српске прописани су принципи дјеловања, између којих је и да су изабрани представници у обављању јавне функције дужни да се понашају савјесно и одговорно, законито, непристрасно и часно, придржавати се принципа одговорности, поштења, савјесности, отворености и вјеродостојности, те да се придржавају етике позива и функције коју обављају; да у обављању јавне функције не смију свој приватни интерес стављати изнад јавног; не смију користити јавну функцију за личну добит или добит лица које је са њима повезано и не смију бити ни у каквом односу зависности према лицима која би могла утицати на њихову објективност.

Чланом 4. под а) Закона о спречавању сукоба интереса у органима власти Републике Српске, прописано је да се „изабраним представницима“ сматрају: народни посланици у Народној скупштини РС, делегати у Вијећу народа РС и одборници у скупштинама јединица локалне самоуправе.

Сходно томе, како је одборник у скупштини локалне самоуправе „изабрани представник“, као такав је третиран Законом о спречавању сукоба интереса у органима власти РС и тај закон се примјењује на „изабране представнике“.

Чланом 4. под г) Закона о спречавању сукоба интереса у органима власти Републике Српске, прописано је да се „чланом породице“ сматрају: брачни или ванбрачни друг изабраног представника, носиоца извршне функције и савјетника, дијете, усвојилац, усвојеник и дијете брачног друга (пасторак/пасторка)

Чланом 9. под д) Закона о спречавању сукоба интереса у органима власти Републике Српске, прописано је да је изабраним представницима, носиоцима извршних функција и савјетницима забрањено привилеговати лица ради страначког или другог опредјељења или због поријекла, личних или породичних веза.

У конкретном случају, одборник Сладоје Јеринић се на сједници Скупштине општине Станари није изузео од гласања и учествовао је у гласању за в.д директора ЈЗУ „Дом здравља“ Станари (иако је његов сродник-братић био кандидат за ову позицију), те се није изузео од гласања, чиме се основано може сумњати да је привилеговао свога сродника-братића за избор на ову позицију само на основу поријекла, личних и породичних веза, јер ово изгледа да може утицати, на непристрасно и објективно вршење његове дужности.

Дух закона јасно истиче интенцију законодавца да јавну функцију ослободи било каквог утицаја приватног интереса који се може појавити приликом обнашања јавне функције. Законодавац је овај критеријум поставио високо и пооштрио његово тумачење, јер прописује да сукоб интереса постоји и кад приватни интерес „изгледа да може утицати, на непристрасно и објективно вршење његове дужности“. Ово се види и из дефиниције приватног интереса која је постављена доста широко и „укључује било коју предност“ за њега/њу и повезана им лица. Свакако да одборник који гласа за себе, члана своје породице или повезано лице приликом избора на одређену јавну функцију, представља разумну сумњу да доношење једне такве одлуке изгледа да може утицати, на непристрасно и објективно поступање приликом гласања и доношења такве одлуке.

Тачни су наводи лица против кога се води поступак, да сродник-братић није третиран као члан породице према члану 4. под г) Закона о спречавању сукоба интереса у органима власти Републике Српске. Међутим, у овом случају не тражи се правна квалификација „члана породице“ када се говори о овој повреди закона. У чл. 2 Закона о спречавању сукоба интереса у органима власти Републике Српске када се дефинише приватни интерес, каже се „... укључује *било коју предност* за њега или његову породицу и *друга лица* или организације *са којима је он имао или има* пословне, политичке *и друге везе*“, док чл. 9. под д) Закона о спречавању сукоба интереса у органима власти Републике Српске прописује да је „*забрањено привилеговати лица* ради страначког или другог опредјељења или *због поријекла, личних или породичних веза*“. Дакле, мимо члана породице као таквог, закон забрањује привилеговање лица и по другим везама, односно било која веза која може да изгледа да ће утицати на непристрасно обављање дужности функционера. Дакле, закон овдје иде доста широко и забрањује и оне потенцијалне везе које могу да утичу (што не значи да ће и утицати) на непристрасно и објективно вршење функције, те не ограничава који су то тачно односи, јер наглашава „и друге везе“. Међутим, чак су поријекло, личне и породичне везе посебно наглашене као један од видова забрањеног привилеговања, а сродник који је предмет овог правног поступка, свакако јесте лице које је на овај начин интересно повезано са функционером.

Свакако да је овај дух закона разрађен и кроз принципе дјеловања који су прописани као понaшање јавних функционера. Њихова природа законског принципа указује да су то само основе приликом њиховог дјеловања, тј. минимални праг који је потребан приликом њиховог обнашања дужности. Савјесност, непристрасност, отвореност и вјеродостојност налажу јавним функционерима да не гласају за одлуке које се тичу чланова њихове породице, те су из разлога отворености дужни јавно да се уздрже од гласања и образложе на записник своју одлуку. Овим се, прије свега, остварује принцип отворености, а чува се и савјесно и вјеродостојно дјеловање јавних функционера. Овим поступком не учествују у одлучивању личне добити или добити чланова њихове породице, те ће јавни интерес остати изнад приватног.

Поштовање ових принципа и поступка дјеловања законодавац је, иако само за једну категорију, стриктно прописао наводећи неспојивост са привредним друштвима. У члану 6. став 2. Закона о спречавању сукоба интереса у органима власти Републике Српске за јавне функционере јасно наводи да „не могу гласати по било којем питању које се непосредно тиче привредног друштва у којем он или члан његове породице има финансијски интерес и дужан је, када се нађе у таквим ситуацијама, уздржати се од гласања, те на сједници објаснити разлоге због којих се уздржао од гласања.“

Без обзира на стриктно прописивање изузећа само за ову конкретну ситуацију, сагледавајући дух закона у цјелини, саму интенцију законодавца и принципе на којима почива закон, јасно је да су то норме и принципи који се морају примијенити и у осталим случајевима када се јавни функционери могу наћи у сукобу интереса.

Сходно наведеном, на основу свих наведених чињеница, одлучено је као у диспозитиву рјешења.

Поука о правном средству:

Против овог Рјешења може се изјавити ПРЕДСЈЕДНИЦА КОМИСИЈЕ

жалба Комисији за жалбе у року од Обренка Слијепчевић

15 (петнаест) дана од дана пријема

овог Рјешења. Жалба се подноси

путем ове Комисије.

Доставити:

1. Скупштина општине Станари, н/р предсједника клуба одборника СНСД-а Недељка Ђекића, Станари бб, 78 208 Станари
2. Скупштина општине Станари, н/р одборника Сладоја Јеринића, Станари бб, 78 208 Станари
3. У спис предмета