

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail:** [**kontakt@sukobinteresa-rs.org**](mailto:kontakt@sukobinteresa-rs.org)

Број: 02-1725-С-2/21/22-8, О.С.

Датум: 01.03.2022. године

На основу члана 15. под а) и в) Закона о спречавању сукоба интереса у органима власти Републике Српске („Службени гласник Републике Српске“, број: 73/08 и 52/14), Републичка комисија за утврђивање сукоба интереса у органима власти Републике Српске, на сједници одржаној дана 01.03.2022. године, у предмету утврђивања сукоба интереса за изабраног представника у Скупштини општине Станари Бориса Шљивића, донијела је

**РЈЕШЕЊЕ**

Изабрани представник Борис Шљивић, одборник у Скупштини општине Станари, није починио повреду Закона о спречавању сукоба интереса у органима власти Републике Српске, те није у сукобу интереса.

Образложење

Дана 21.10.2021. године Републичка комисија за утврђивање сукоба интереса у органима власти Републике Српске (у даљем тексту: Комисија) запримила је иницијативу коју су поднијели одборници СНСД-а у Скупштини општине Станари: Недељко Ђекић, Здравко Јотић, Дамир Керић, Дарко Кршић, Младен Шљивић, Синиша Марић, Слађан Богдановић и Гостимир Вукајловић. У иницијативи наводе, између осталог, и да је одборник Борис Шљивић на сједници Надзорног одбора ЈКП „Екосфера“ д.о.о. Станари дана 15.01.2021. године, именован за вршиоца дужности директора ЈКП „Екосфера“ д.о.о. Станари.

Дана 05.11.2021. године Комисија је донијела одлуку о покретању поступка за утврђивање постојања сукоба интереса против Бориса Шљивића.

Дана 29.11.2021. године Борис Шљивић доставио је одговор на иницијативу у којем наводи да је још прије подношења иницијативе поднио захтјев за утврђивање престанка мандата одборника у Скупштини општине Станари дана 14.10.2021. године.

Као доказ доставио је Одлуку ЦИК-а БиХ о престанку мандата и додјели мандата сљедећем квалификованом кандидату, број: 06-1-07-1-479/21 од дана 28.10.2021. године.

Током поступка, Комисија је прибавила и следеће доказе: Рјешење о именовању в.д. директора ЈКП „Екосфера“ д.о.о. Станари, број: 0102-05/21 од дана 15.01.2021. године; Рјешење о именовању в.д. директора ЈКП „Екосфера“ д.о.о. Станари, број: 0102-35/21 од дана 15.07.2021. године; допис Скупштине општине Станари, број: 01/3-031-385/21 од 30.12.2021. године; актуелни извод из судског регистра Окружног привредног суда у Добоју, број: 60-0-РегЗ-21-001795 од дана 29.12.2021. године; Рјешење Скупштине општине Станари о верификацији мандата одборницима у Скупштини општине Станари у мандатном сазиву 2020.-2024. године, број: 01-020-6/21 од дана 11.01.2021. године и Рјешење о престанку мандата одборнику у Скупштини општине Станари у мандатном сазиву 2020.-2024. године, број: 01-020-238/21 од дана 03.12.2021. године.

Увидом и анализом прикупљених доказа, који су релевантни за ову правну ствар, утврђено је следеће чињенично стање:

* Увидом у Рјешење Скупштине општине Станари о верификацији мандата одборницима у Скупштини општине Станари у мандатном сазиву 2020.-2024. године, број: 01-020-6/21 од дана 11.01.2021. године, утврђено је да је 11.01.2021. године верификован мандат одборнику Борису Шљивићу за мандатни период 2020. година-2024. година
* Увидом у Рјешење о именовању в.д. директора ЈКП „Екосфера“ д.о.о. Станари, број: 0102-05/21 од дана 15.01.2021. године и Рјешење о именовању в.д. директора ЈКП „Екосфера“ д.о.о. Станари, број: 0102-35/21 од дана 15.07.2021. године, утврђено је да је Борис Шљивић именован за в.д. директора ЈКП „Екосфера“ д.о.о. Станари у 2 наврата и то 15.01.2021. године и 15.07.2021. године
* Увидом у актуелни извод из судског регистра Окружног привредног суда у Добоју, број: 60-0-РегЗ-21-001795 од дана 29.12.2021. године, утврђено је да је оснивач ЈКП „Екосфера“ д.о.о. Станари општина Станари са 100% удјела
* Увидом у Одлуку ЦИК-а БиХ о престанку мандата и додјели мандата сљедећем квалификованом кандидату, број: 06-1-07-1-479/21 од дана 28.10.2021. године, утврђено је да је Борису Шљивићу престао мандат са даном 14.10.2021. године
* Увидом у допис Скупштине општине Станари, број: 01/3-031-385/21 од 30.12.2021. године и Рјешење о престанку мандата одборнику у Скупштини општине Станари у мандатном сазиву 2020.-2024. године, број: 01-020-238/21 од дана 03.12.2021. године, утврђено је да је одборнику Борису Шљивићу константован престанак мандата одборника на 8. редовној сједници Скупштине општине Станари дана 03.12.2021. године

На основу проведеног поступка, Комисија је донијела одлуку као у изреци, из следећих разлога:

Чланом 1. став 1. Закона о спречавању сукоба интереса у органима власти Републике Српске прописано је да се овим законом уређују посебне обавезе изабраних представника, носилаца извршних функција и савјетника у органима власти Републике Српске и јединица локалне самоуправе у обављању јавне функције, а у циљу спречавања сукоба интереса.

Чланом 2. Закона о спречавању сукоба интереса у органима власти Републике Српске прописано је да сукоб интереса постоји у ситуацијама у којима изабрани представник, носилац извршне функције или савјетник има приватни интерес који је такав да може утицати или изгледа да може утицати, на непристрасно и објективно вршење његове дужности, а приватни интерес укључује било коју предност за њега или његову породицу и др. лица или организације са којима је он имао или има пословне, политичке и друге везе.

Чланом 3. Закона о спречавању сукоба интереса у органима власти Републике Српске прописани су принципи дјеловања, између којих је и да су изабрани представници у обављању јавне функције дужни да се понашају савјесно и одговорно, законито, непристрасно и часно, придржавати се принципа одговорности, поштења, савјесности, отворености и вјеродостојности, те да се придржавају етике позива и функције коју обављају; да у обављању јавне функције не смију свој приватни интерес стављати изнад јавног; не смију користити јавну функцију за личну добит или добит лица које је са њима повезано и не смију бити ни у каквом односу зависности према лицима која би могла утицати на њихову објективност.

Чланом 4. под а) Закона о спречавању сукоба интереса у органима власти Републике Српске, прописано је да се „изабраним представницима“ сматрају: народни посланици у Народној скупштини РС, делегати у Вијећу народа РС и одборници у скупштинама јединица локалне самоуправе.

Сходно томе, како је одборник у скупштини локалне самоуправе „изабрани представник“, као такав је третиран Законом о спречавању сукоба интереса у органима власти РС и тај закон се примјењује на „изабране представнике“.

Чланом 5. став 1. Закона о спречавању сукоба интереса у органима власти Републике Српске прописано је да изабрани представници, носиоци извршних функција и савјетници не могу, у вријеме док врше јавну функцију и три мјесеца након престанка јавне функције, бити чланови надзорног одбора или директори јавних предузећа.

Закон о спречавању сукоба интереса у органима власти Републике Српске третира позицију директора јавног предузећа, док позиција в.д. директора *a priori* није третирана, па самим тим не представља сукоб интереса када је лице в.д. директор јавног предузеће и када обавља функцију одборника у јединици локалне самоуправе. Међутим, одборник у јединици локалне самоуправе својим дјеловањем не смије прекршити одредбе члана 2. Закона о спречавању сукоба интереса у органима власти Републике Српске која на уопштен начин формулише које све ситуације потпадају под сукоб интереса, нити члан 3. који говори о принципима дјеловања и на тај начин ставити свој приватни интерес изнад јавног или остварити било коју добит или предност за себе или за лице са којим је повезано. Такође, не смије прекршити нити одредбе члана 9. Закона о спречавању сукоба интереса у органима власти Републике Српске којим су децидно наведене забрањене активности изабраних представника, носилаца извршних функција и савјетника.

Сходно наведеном, на основу свих наведених чињеница, одлучено је као у диспозитиву рјешења.

Поука о правном средству:

Против овог Рјешења може се изјавити ПРЕДСЈЕДНИЦА КОМИСИЈЕ

жалба Комисији за жалбе у року од Обренка Слијепчевић

15 (петнаест) дана од дана пријема

овог Рјешења. Жалба се подноси

путем ове Комисије.

Доставити:

1. Скупштина општине Станари, н/р предсједника клуба одборника СНСД-а Недељка Ђекића, Станари бб, 78 208 Станари
2. Скупштина општине Станари, н/р одборника Бориса Шљивића, Станари бб, 78 208 Станари
3. У спис предмета