

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail:** [**kontakt@sukobinteresa-rs.org**](mailto:kontakt@sukobinteresa-rs.org)

Број: 02-1833-С-6/21/22-3, О.С.

Датум: 01.03.2022. године

На основу члана 15. под а) и в) Закона о спречавању сукоба интереса у органима власти Републике Српске („Службени гласник Републике Српске“, број: 73/08 и 52/14), Републичка комисија за утврђивање сукоба интереса у органима власти Републике Српске, на сједници одржаној дана 01.03.2022. године, у поступку утврђивања сукоба интереса за изабраног представника Момчила Цвјетиновића, донијела је

**РЈЕШЕЊЕ**

Утврђује се да се изабрани представник Момчило Цвјетиновић, одборник у Скупштини општине Сребреница, не налази у сукобу интереса.

Образложење

Републичкој комисији за утврђивање сукоба интереса у органима власти Републике Српске (у даљем тексту: Комисија), дана 19.11.2021. године, достављена је иницијатива за утврђивање постојања сукоба интереса за Момчила Цвјетиновића, одборника у Скупштини општине Сребреница.

У иницијативи се наводи да је Момчило Цвјетиновић, одборник у Скупштини општине Сребреница, уједно и директор Јавне установе Средњошколски центар „Сребреница“, а обзиром на износ средстава која се издвајају из општинског буџета на име финансирања ове јавне установе, његов утицај и гласање може утицати на непристрасно и објективно вршење његове дужности.

Дана 10.12.2021. године Комисија је донијела одлуку о покретању поступка за утврђивање постојања сукоба интереса за Момчила Цвјетиновића, те му доставила иницијативу на изјашњење.

Дана 27.12.2021. године Момчило Цвјетиновић је доставио одговор на иницијативу у којем наводи да сматра да није у сукобу интереса. Истиче да се ради о јавној установи, а не јавном предузећу, те да Законом о спречавању сукоба интереса у органима власти РС јавне установе нису третиране законом. Наводи да ни Скупштина општине Сребреница ни општина Сребреница, тј. јединица локалне самоуправе није основала школу. Према Закону о средњем образовању и васпитању, Влада, у име Републике, оснива јавну школу. Наводи и да му је мандат в.д. директора истекао 11.10.2021. године, па је од тада у недефинисаном статусу, јер није поново именован, а није именован ни нови директор. Као доказе је доставио: Рјешење о престанку дужности в.д. директора ЈУ Средњошколски центар „Сребреница“, број 04/1-012-2-2025/21 од 01.07.2021. године, Рјешење о именовању в.д. директора ЈУ Средњошколски центар „Сребреница“, број 04/1-012-2-2026/21 од 01.07.2021. године и приједлог буџета за 2022. годину по корисницима.

Увидом и анализом доказа, као и општепознатих чињеница, утврђено је следеће чињенично стање:

* Увидом у Рјешење о именовању в.д. директора ЈУ Средњошколски центар „Сребреница“, број 04/1-012-2-2026/21 од 01.07.2021. године, утврђено је да је 01.07.2021. године Момчило Цвјетиновић именован за в.д. директора ЈУ Средњошколски центар „Сребреница“ на период до 90 дана
* Утврђено је да је ЈУ Средњошколски центар „Сребреница“ јавна установа коју је Одлуком основала Влада Републике Српске

На основу проведеног поступка, Комисија је донијела одлуку као у изреци, из следећих разлога:

Чланом 1. став 1. Закона о спречавању сукоба интереса у органима власти Републике Српске прописано је да се овим законом уређују посебне обавезе изабраних представника, носилаца извршних функција и савјетника у органима власти Републике Српске и јединица локалне самоуправе у обављању јавне функције, а у циљу спречавања сукоба интереса.

Чланом 4. под а) Закона о спречавању сукоба интереса у органима власти Републике Српске, прописано је да се „изабраним представницима“ сматрају: народни посланици у Народној скупштини РС, делегати у Вијећу народа РС и одборници у скупштинама јединица локалне самоуправе.

Сходно томе, како је одборник у скупштини локалне самоуправе „изабрани представник“, као такав је третиран Законом о спречавању сукоба интереса у органима власти РС и тај закон се примјењује на „изабране представнике“.

Законом о спречавању сукоба интереса у органима власти Републике Српске јавне установе *a priori* нису третиране, те самим тим лице може да буде одборник у јединици локалне самоуправе и директор јавне установе.

Међутим, одборник у јединици локалне самоуправе својим дјеловањем не смије прекршити одредбе члана 3. и члана 9. Закона о спречавању сукоба интереса у органима власти Републике Српске и на тај начин остварити било коју предност за себе или јавну установу у којој је директор.

Чланом 3. став 1. Закона о спречавању сукоба интереса у органима власти Републике Српске прописано је да су изабрани представници, носиоци извршних функција и савјетници у обављању јавне функције дужни да се понашају савјесно и одговорно, законито, непристрасно и часно, те да се придржавају принципа одговорности, поштења, савјесности, отворености и вјеродостојности, те етике позива и функције коју обављају. Ставом 2. прописано је да свој приватни интерес не смију стављати изнад јавног интереса, док је ставом 4. прописано да не смију користити јавну функцију за личну добит или добит лица које је са њима повезано и не смију бити ни у каквом односу зависности према лицима која би могла утицати на њихову објективност.

Чланом 9. Закона о спречавању сукоба интереса у органима власти Републике Српске прописано је сљедеће:

„Осим ако је одредбама овог закона прописано другачије, изабраним представницима, носиоцима извршних функција и савјетницима забрањено је:

а) примити или захтјевати поклон, или обећање поклона или друге вриједности ради обављања јавне функције;

б) примити додатну накнаду за извршавање послова у дјелокругу јавних функција;

в) тражити, прихватити или примити вриједност или услугу ради гласања о било којем питању или утицати на одлуку неког органа или лица;

г) обећати запослење или неко друго право у замјену за поклон или обећање поклона;

д) привилеговати лица ради страначког или другог опредјељења или због поријекла, личних или породичних веза;

ђ) одбити увид у своје финансијско стање, на захтјев надлежног органа;

ж) утицати на добивање послова или наруџби од органа власти у циљу стицања материјалне или нематеријалне користи за себе или другога;

з) користити повлашћене информације о раду органа власти ради личне користи или користи других лица и

и) на други начин користити свој положај, како би утицали на одлуке законодавне, извршне или судске власти, те тако постигли личну корист или корист других лица, неку повластицу или право, закључили правни посао или на други начин интересно погодовали себи или другом лицу.“

На основу напријед наведених чињеница, одлучено је као у диспозитиву рјешења.

Поука о правном средству:

Против овог Рјешења може се изјавити ПРЕДСЈЕДНИЦА КОМИСИЈЕ

жалба Комисији за жалбе у року од Обренка Слијепчевић

15 (петнаест) дана од дана пријема

овог Рјешења. Жалба се подноси

путем ове Комисије.

Доставити:

1. Скупштина општине Сребреница, н/р одборника Ћамила Дураковића, Сребреничког одреда бб, 75 430 Сребреница
2. Скупштина општине Сребреница, н/р одборника Момчила Цвјетиновића, Сребреничког одреда бб, 75 430 Сребреница
3. У спис предмета